# Večje naravne in druge nesreče v Sloveniji v letu 2020

Pregledi večjih naravnih in drugih nesreč v letu 2020 so narejeni na podlagi izdanih dnevnih informativnih biltenov Centra za obveščanje RS.

Dnevno informativni bilteni Centra za obveščanje RS z morebitnimi opozorili se dnevno in javno objavljajo na spletni strani [Uprave RS za zaščito in reševanje](https://www.gov.si/drzavni-organi/organi-v-sestavi/uprava-za-zascito-in-resevanje/) pod rubriko Obvestila / nesreče prejšnjega dne, teletekstu RTV Slovenije stran 198 in dostavlja po elektronski pošti vsem medijem, državnim organom in službam v sistemu zaščite in reševanje ter širši zainteresirani javnosti.

Dostop do javnih podatkov (pregledi trenutnih dogodkov) in javne statistike (poročila) je omogočen na spletnem naslovu aplikacije [Sistema za poročanje in intervencije](https://spin3.sos112.si/javno/zemljevid).

# Požari

# Požar v podjetju Surovina 2.3.2020

Izpostava Maribor

Ob 12.38 je zagorelo v podjetju Surovina v Mariboru. Goreti so začeli skladiščeni predelani biološki odpadki v hali velikosti 50x70 metrov, požar pa se je hitro razširil še na zunanjo deponijo. Po prvih ocenah gre za približno 5.000 kubičnih metrov odpadkov, ki še vedno gorijo, gašenje pa otežuje še dejstvo, da se je streha hale zaradi vročine sesedla sama vase. Požar je sicer lokaliziran, gašenje, pri katerem sodeluje več kot 230 gasilcev iz poklicne GB Maribor in 23 prostovoljnih gasilskih enot iz občin Maribor, Hoče-Slivnica, Rače-Fram, Ruše, Starše, Miklavž na Dravskem polju in Duplek, pa bo trajalo še kar nekaj časa.

# Požar v naravi Vnajnarje 10.-12. 4. 2020

Izpostava Ljubljana

10. 4. 2020

Ob 16.21 je nad vasjo Vnajnarje v Ljubljani zagorelo v gozdu. Tekom noči je gasilcem GB Ljubljana ter PGD Prežganje, Sostro, Bizovik, Zgornji Kašelj in Zalog-Sp. Kašelj uspelo požar lokalizirati ter do jutranjih ur vršili požarno stražo in gasili posamezna žarišča.

11. 4. 2020

Preko dne se je v naselju Vnajnarje, občina Ljubljana, nadaljevalo gašenje požara gozdne površine na strmem terenu. Gašenje je bilo zaradi konfiguracije terena zelo zahtevno. Aktivirani so bili gasilci iz GB Ljubljana ter PGD Lipoglav, Podgorica-Šentjakob, Prežganje, Slape-Polje, Sostro, Zadobrova-Sneberje-Novo polje, Zalog-Sp.Kašelj in Zg. Kašelj. Pomoč je nudila tudi posadka s helikopterjem SV, ki je v 26-ih preletih teren zalila z okoli 47,5 kubičnih metrov vode. Požar zajel okoli 6 hektarov gozdne površine. Gasilci so ga omejili in pogasili. Javnost obveščajo, da so gozdne in travniške površine razsušene, zaradi česar je verjetnost požara velika. Apelirajo na spoštovanje prepovedi kurjenja v naravnem okolju.

12. 4. 2020

Ob 13.32 je ponovno gorelo na požarišču petkovega požara pri naselju Vnajnarje, občina Ljubljana. Gasilci GB Ljubljana in PGD Prežganje so pogasili več posameznih žarišč.

Ob 18.18 so gasilci GB Ljubljana in PGD Prežganje na požarišču pri kraju Vnajnarje, občina Ljubljana, pogasili posamezna žarišča.

# Požar v naravi Kastelec 22.-23. 4. 2020

Izpostava Postojna

Ob 10.39 zagorel borov gozd med naseljema Kastelec in Petrinje v občini Hrpelje - Kozina. Požar na površini okoli 35 hektarov je preko dneva in noči gasilo 71 gasilskih društev. Delavci Elektra Primorske pa so odklopili dva daljnovoda. Brez električne energije so tako ostali tudi prebivalci Beke, Ocizle, Petrinj, Socerba in Kastelca. Zaradi požara je zaprta cesta R2-409, Kozina–Kastelec–Črni Kal–Petrinje. Požar je omejen, vendar se zaradi burje ponavlja. Preko noči so požar gasili gasilci GB Koper, ZGRS Sežana in gasilci iz Notranjske gasilske regije.

Dne 23. 4. 2020 pa so požar gasili gasilci iz Severno primorske gasilske regije. Ob 15. uri je bil požar pogašen. V večernih urah so požarišče ponovno pregledali gasilci PGD Materija.

# Požar stanovanjske hiše Drašiči 25.4.2020

Izpostava Novo mesto

Ob 8.13 je v kraju Drašiči v občini Metlika gorela drvarnica, s katere se je požar razširil na hlev, skedenj in ostrešje stanovanjske hiše. Drvarnica, leseni del hleva in skedenj so v celoti pogoreli. Pogorelo je tudi 200 kvadratnih metrov ostrešja stanovanjske hiše. Zgoreli sta tudi dve osebni vozili, nakladalnik za seno, dve motorni kolesi ter več kmetijskih priključkov. Eno govedo je bilo lažje opečeno in ga je oskrbel veterinar. Gasilci PGD Metlika, Drašiči, Božakovo, Radovica, Slamna vas, Suhor in Gradac so požar pogasili. Iz skednja so odstranili seno. Zgorele lesene dele z objektov so skupaj s senom odpeljali na deponijo, kjer so jih še dodatno gasili. V intervenciji je sodelovalo 84 gasilcev. Delavec Elektro Ljubljana je odklopil elektriko. Reševalci NMP Metlika so na kraju nudili pomoč izčrpanemu gasilcu. O dogodku so bile obveščene pristojne službe.

# Požar na perutninski farmi Spuhlja 25.5.2020

Izpostava Ptuj

Ob 6.07 je v naselju Spuhlja, občina Ptuj, zagorelo na perutninski farmi. Požar na objektu velikosti približno 69x12 metrov so pogasili gasilci PGD Spuhlja, Ptuj, Grajena in Podvinci. Ogenj je popolnoma uničil lesene dele objekta, krmilni sistem, plinsko peč in napeljavo, poginilo pa je tudi okoli 16 tisoč piščancev. Vzrok in okoliščine požara policija še preiskuje.

# Požar na avto odpadu Ljubljana 22. 8. 2020

Izpostava Ljubljana

Ob 23.17 je zagorelo na avto odpadu na Cesti dveh cesarjev v Ljubljani. Obsežen požar mešanega odpadnega materiala na površini približno 8.000 kvadratnih metrov je pogasilo več kot 100 gasilcev GB Ljubljana ter PGD Trnovo, Vič, Ljubljana mesto, Bizovik, Barje, Šentvid, Brdo, Kozarje, Rudnik, Podutik-Glince, Črnuče, Slape-Polje, Zadobrova Sneberje Novo polje in Gameljne. Aktivirana je bila tudi Enota za podporo vodenju pri MOL ter obveščene vse pristojne službe. Izdano je bilo tudi opozorilo okoliškim prebivalcem, da se ne izpostavljajo dimu in zaprejo okna.

# Požar v lesno predelovalnem podjetju v Postojni 4. 9. 2020

Izpostava Postojna

Ob 17.36 je na Kolodvorski cesti v Postojni zagorelo v lesno-predelovalnem podjetju. Pogorelo je približno 3000 kvadratnih metrov skladiščnih in proizvodnih prostorov, v katerih je bila večja količina lesnih polizdelkov, prav tako je uničen silos in pa lesni polizdelki, ki so bili skladiščeni ob hali in silosu na skupni površini okoli 1150 kvadratnih metrov. Poškodovano je tudi eno tovorno vozilo in pa okna stavbe sosednjega podjetja. Požar je do 23.00 gasilo okoli 100 gasilcev iz GZ Postojna, katerim so s platformo in večjimi avtocisternami nudili pomoč gasilci iz ZGRS Sežana, PGD Ilirska Bistrica in PGD Komen. Gasilci so preprečili, da bi se požar razširil na ostale objekte v bližini in obvarovali plinohram, kateri je bil v neposredni bližini pogorjenega objekta. Požar je lokaliziran, poteka dokončno gašenje, kateremu bo sledila še sanacija. Pri gašenju se je poškodoval en gasilec. Reševalci NMP Postojna so ga na kraju oskrbeli in prepeljali na nadaljnje zdravljenje. Zaradi požara so bile zaprte ulice okoli kraja dogodka. Do 7.00 je na kraju ostalo 20 gasilcev iz GZ Postojna, ter PGD Knežak in Podgrad. Po 7.00 pa še samo gasilci iz GZ Postojna.

# Požar na deponiji v Ljubljani 10. 9. 2020

Izpostava Ljubljana

Ob 22.15 je na Cesti dveh cesarjev v Ljubljani ponovno zagorelo na zapuščeni deponiji. Na površini 40 x 40 metrov so v večji meri gorele gume in pa ostali kosovni material. Požar je gasilo nekaj več kot 100 gasilcev iz Gasilske brigade Ljubljana in iz Prostovoljnih gasilskih društev Vič, Trnovo, Ljubljana-mesto, Bizovik, Brdo, Kozarje, Barje, Podutik, Ježica in Rudnik. Usmerja jih Enota za podporo vodenju Mestne občine Ljubljana. Zaradi dimne mase, ki se je začela spuščati, je bila aktivirana tudi enota ELME – ekološki laboratorij z mobilno enoto, ki je izvajal monitoring ozračja. Veter je dim zanesel čez celotno področje Ljubljane, zato je Regijski center za obveščanje Ljubljana izdal opozorilo za medije, naj prebivalci zaprejo okna in ostanejo v prostorih. Obveščanje občanov pa so izvajali tudi gasilci preko ozvočenja iz gasilskega vozila.

# Požar Dolga Poljana 18.-19. 9. 2020

Izpostava Nova Gorica

Petek, 18. 9. 2020

Ob 10.27 je zagorelo v gozdu nad naseljem Dolga Poljana, občina Ajdovščina. Zaradi burje se je požar hitro širi proti naselju. Aktivirana so vsa gasilska društva Severnoprimorske regije in gasilci iz Sežane, Komna in Postojne. Požar v velikosti okoli 7 hektarov je lokaliziran, gasilo pa ga je okoli 140 gasilcev in helikopter SV. Preko noči na požarišču ostajajo gasilci.

Sobota, 19. 9. 2020

Ob 8.42 se je nadaljevalo gašenje na požarišču nad Dolgo Poljano, občina Ajdovščina. Pri gašenju je sodelovalo je 65 gasilcev iz 15 gasilskih društev. Aktiviran je bil tudi helikopter Slovenske vojske za pomoč pri gašenju.

# Požar vozil in objektov v Semiču 21. 9. 2020

Izpostava Novo mesto

Ob 15.10 je v ulici Pod progo v Semiču gorelo osebno vozilo. Požar se je razširil še na dva vozila, nadstrešek velikosti 10x6 metrov, gospodarsko poslopje-drvarnica velikosti 6x4 metre, vrtno uto velikosti 3x3 metre ter na 50 kvadratnih metrov fasade in ostrešje stanovanjske hiše velikosti 5x11 metrov. Požar so pogasili gasilci PGD Kot-Brezje, Semič, Štrekljevec, Stranska vas, Črešnjevec in Črnomelj. Na kraju požara sta bila tudi dežurna delavca Elektro Ljubljana in Komunala Črnomelj. Aktivirana je bila Ekipa prve pomoči Civilne zaščite občine Semič. Ogenj je popolnoma uničil tri avtomobile, nadstrešek, drvarnico, uto in ostrešje stanovanjske hiše ter ožgal fasado. Pri gašenju so s pomočjo gasilskega vozila s cisterno in zglobnega dvigala sodelovali gasilci PGD Črnomelj. Vzrok požara bodo raziskali policisti PU Novo mesto.

# Naravne nesreče

# Močan veter 4. – 6. 2. 2020

Torek, 4. 2. 2020

Tekom dneva je močan veter povzročil veliko nevšečnosti predvsem na severu in severovzhodu države. Podrtih je veliko dreves, razkrite so strehe objektov, podrtih nekaj električnih in telekomunikacijskih drogov. Podrta drevesa so povzročila nekaj nevšečnosti tudi v prometu. Na območjih občin Ormož, Lenart, Duplek, Moravske Toplice, Apače, Ljutomer in Podvelka je prišlo do prekinitev oskrbe z električno energijo. Skupaj je bilo zabeleženih 81 dogodkov ter aktivirane tri poklicne gasilske enote in 65 prostovoljnih gasilskih enot, ki so posredovale na območjih občin Apače, Benedikt, Brežice, Celje, Cerklje na Gorenjskem, Dobrna, Domžale, Dravograd, Duplek, Gornji Grad, Grosuplje, Hoče-Slivnica, Kidričevo, Krško, Kungota, Lenart, Ljubljana, Ljutomer, Maribor, Moravske Toplice, Ormož, Podvelka, Prebold, Ptuj, Rače-Fram, Razkrižje, Ruše, Selnica ob Dravi, Sevnica, Slovenska Bistrica, Sv. Trojica v Slov. Goricah, Šentilj, Šmarje pri Jelšah, Šoštanj, Trnovska vas, Velenje, Vransko, Zavrč in Zreče.

Sreda, 5. 2. 2020

Preko dneva ter v večernih in nočnih urah je močan veter prizadel območja stotih občin po celotni Sloveniji. Zabeleženo je bilo 370 dogodkov, od tega največ na območjih občin na Gorenjskem. Veter je podiral drevje, drogove telefonije ter elektrodistribucije in odkrival ostrešja objektov. Posledično je bila ponekod motena oskrba z električno energijo, v enem primeru pa je zaradi kratkega stika v okolici daljnovoda tudi zagorelo. Zaradi podrtega drevja je bil na nekaj cestnih relacijah oviran promet ter poškodovanih nekaj osebnih vozil. Za sanacijo posledic so bili aktivirani gasilci iz 170 enot.

Četrtek, 6. 2. 2020

Preko dneva so gasilci iz 41 gasilskih enot, na 90 lokacijah predvsem na gorenjskem v Kranju in drugod po državi, na območju Regijskih Centrov Brežice, Celje, Ljubljana, Maribor, Murska Sobota, Nova Gorica, Ptuj in Trbovlje odstranjevali posledice močnega vetra. Veter je odkrival strehe objektov in podiral drevesa, drogove telefonske in elektro distribucije.

# Močan veter 10. - 11. 2. 2020

Ponedeljek, 10. 2. 2020

V jutranjih urah in preko dneva do večernih ur je močan veter povzročil veliko škode predvsem na severovzhodu države. Veter je odkrival strehe številnih objektov, podiral drevesa ter drogove telekomunikacijskih in elektrodistribucijskih omrežij. Veliko gospodinjstev je bilo brez električne energije. Najhuje je bilo v občinah Slovenska Bistrica, Slovenske Konjice, Zreče, Ormož, Sv. Trojica v Slov. Goricah, Gornji Grad, Rače-Fram, Velenje , Žalec, Oplotnica, Cerkvenjak, Maribor, Lenart, Polzela, Sveti Andraž v Slov. Goricah, Sveti Jurij ob Ščavnici, Duplek, Juršinci, Ljutomer, Šmarje pri Jelšah, Miklavž na Dravskem polju, Ptuj in Mozirje.

Skupaj je bilo zabeleženih 629 lokacij, aktivirane so bile 4 poklicne in 119 prostovoljnih gasilskih enot ter štabi CZ v najbolj prizadetih občinah. Na terenu so bili tudi delavci cestnih, komunalnih, elektro in drugih pristojnih podjetij.

Do večera se je veter polegel in ponoči ni več povzročal nevšečnosti.

Torek, 11. 2. 2020

Preko dneva so gasilci iz 87 gasilskih enot, v 85 primerih, odstranjevali posledice močnega vetra na območju občin Beltinci, Benedikt, Cerkvenjak, Cirkulane, Dobrovnik, Duplek, Gorišnica, Gornji Grad, Kidričevo, Križevci, Ljutomer, Majšperk, Mozirje, Murska Sobota, Ormož, Ptuj, Radenci, Sevnica, Slovenska Bistrica, Slovenske Konjice, Starše, Sveti Jurij ob Ščavnici, Šoštanj, Trnovska Vas, Turnišče, Veržej, Zreče in Žalec, ki je pustošil 10.2.2020. Na delu so bili tudi delavci komunalnih in cestnih služb ter delavci elektra in drugih telekomunikacijskih služb. Brez električne energije je bilo v času vetroloma okoli 11.000 uporabnikov. Veter je največ škode povzročil v naravi, zaradi podrtih dreves, na objektih, zaradi odkritih ostrešij in na telekomunikacijskih ter elektrodistribucijskih obrežij, zaradi podrtih drogov in poškodovanih vodnikov.

# Močan veter 24. 2. 2020

Izpostava Novo mesto

Ob 8.10 so v Dolenjem Suhorju pri Vinici, občina Črnomelj, gasilci PGD Zapudje in Dragatuš prekrili strehe na stanovanjski hiši in petih gospodarskih objektih. Strehe je razkril močan veter, ki je pihal v nočnih urah.

Ob 9.50 je na Tanči Gori, občina Črnomelj, močan veter razkril streho stanovanjske. Gasilci PGD Tanča Gora zasilno prekrili streho stanovanjske hiše, na več strehah pa so pomagali občanom pri namestitvi posameznih strešnikov na strehe.

Ob 11.11 so v Gornjem Suhorju pri Vinici, občina Črnomelj, gasilci PGD Zapudje prekrili streho na gospodarskem poslopju. Streho je razkril močan veter, ki je pihal v nočnih urah.

Ob 16.08 je bila v Dragatušu, občina Črnomelj, razkrita streha stanovanjske hiše in gospodarskega poslopja. Gasilci PGD Dragatuš so razkriti strehi pokrili.

Ob 16.15 je bilo v Zapudju, občina Črnomelj, zaradi vetra več razkritih streh. Gasilci PGD Zapudje so pokrili razkrite strehe na treh stanovanjskih objektih in dveh gospodarskih objektih.

# Močan veter 28. 2. 2020

V dopoldanskem času so sunki vetra, ki so dosegali hitrost do 70 kilometrov na uro predvsem na območju občin Kranj, Radovljica, Žirovnica in Dravograd ter Ormož podrli štiri drevesa, odkril tri strehe objektov, nekaj težav pa so povzročali tudi v cestnem prometu. Veter je odkril tudi del strehe gimnazije Franceta Prešerna v Kranju, zaradi česar je ravnateljica odredila evakuacijo 350 učencev in zaposlenih. V odpravi posledic, ki jih je povzročil močan veter so posredovali gasilci in delavci cestnih služb.

# Močan veter 25.-27. 3. 2020

Sreda, 25. 3. 2020

Izpostava Brežice

Ob 11.20 so na Cesti ob Gaju v naselju Leskovec pri Krškem gasilci PGE Krško z avtodvigalom odstranili drevo s strehe nadstreška in prekrili pet kvadratnih metrov nadstreška.

Izpostava Koper

Ob 10.35 se je v Portorožu ob Koprski cesti drevo naslonilo na električni kabel. Na kraju dogodka je dežurni delavec Elektro Primorske ugotovil, da gre za telefonski kabel. Gasilci JZ GB Koper so zavarovali kraj dogodka, drevo podrli in ga razžagali. Dežurni delavec Telekoma je pritrdil kabel.

Ob 11.32 so na Ankaranski cesti v Kopru, gasilci JZ GB Koper razžagali drevo, ki je se je podrlo na cestišče. Podrli in razžagali so še dve drevesi, ki sta bili nevarno nagnjeni. Razžagana drevesa so tudi odstranili.

Ob 15.45 so v Naldinijevi ulici v Kopru gasilci JZ GB Koper odstranili drog antene, ki se je zaradi močnega vetra, močno majal na strehi.

Izpostava Kranj

Ob 9.34 je na stanovanjskem bloku v Gradnikovi ulici v Kranju močan veter poškodoval slemenjake. Gasilci GARS Kranj so s tehničnim posegom odstranili poškodovane strešnike, ki so predstavljali nevarnost za mimoidoče. Nadaljnjo sanacijo strehe so prevzeli upravljavci bloka.

Izpostava Ljubljana

Ob 15.28 so v Reški ulici v Ljubljani gasilci GB Ljubljana z avtolestvijo odstranili dvometrski kos pločevine, ki je nevarno visel s slemena avtomobilskih garaž in ogrožal mimoidoče.

Izpostava Nova Gorica

Ob 11.48 se je v naselju Prvačina v občini Nova Gorica močan sunek vetra podrl hrast ob stanovanjski hiši, ki je pri tem poškodoval osebno vozilo in telefonsko ter električno napeljavo. Posredovali so gasilci PGD Dornberk in JZ GRD GE Nova Gorica.

Izpostava Trbovlje

Ob 8.29 se je pred bolnico v Trbovljah podrl šotor CZ. Na kraju so gasilci PGD Trbovlje šotor ponovno napihnili, postavili ter očistili sneg s strehe šotora.

Četrtek, 26 .3. 2020

Preko preteklega dne so sunki močnega vetra prizadeli območja občin Ajdovščina, Ankaran, Brda, Divača, Kanal, Koper, Nova Gorica, Postojna, Sevnica in Tolmin. Zabeleženo je bilo 30 dogodkov. Veter je podrl nekaj dreves, poškodoval nekaj ostrešij objektov, prevračal reklamne panoje, poškodoval fasado objekta, prevrnil prikolico s čolnom. V sanacijo posledic so bili aktivirani gasilci iz trinajstih gasilskih enot.

Petek, 27. 3. 2020

Izpostava Koper

Ob 14.40 so na Cesti na Markovec v Kopru gasilci JZ GB Koper zaprli in pritrdili kovinska vrata na balkonu stanovanjskega bloka, ki so se odprla zaradi močnega vetra.

Izpostava Nova Gorica

Ob 8.30 je na Cesti IX. korpusa v naselju Solkan, občina Nova Gorica, močan veter na objektu odtrgal ograjo iz polikarbonatnih plošč. Posredovali so gasilci JZ GRD GE Nova Gorica, ki so plošče ponovno namestili in učvrstili.

Ob 8.49 se je na Vojkovi cesti v naselju Solkan, občina Nova Gorica, veter poškodoval pločevinasto streho kioska za shranjevanje plinskih jeklenk. Pločevinasto streho so pričvrstili gasilci JZ GRD GE Nova Gorica.

Ob 11.21 so na poti na Škabrijel, občina Nova Gorica, gasilci PGD Nova Gorica razžagali in odstranili štiri podrta drevesa.

Ob 13.12 so v naselju Gornje Cerovo, občina Brda, gasilci JZ GRD GE Nova Gorica iz delno porušenega objekta odstranili strešno kritino, ki je ogrožala mimoidoče.

# Močan veter 14. 4. 2020

Izpostava Nova Gorica

Ob 13.05 je v Ulici Nikole Tesle v Šempetru pri Gorici, občina Šempeter-Vrtojba, močan sunek vetra poškodoval strešno kritino na nadstrešku vhoda v nakupovalni center. Gasilci JZ GRD GE Nova Gorica so odstranili poškodovano kritino.

Ob 15.01 sta gasilca PGD Tolmin v Poljubinju, občina Tolmin, razžagala in odstranila drevo, ki je zaradi močnega vetra padlo na spomenik.

Ob 15.38 sta gasilca PGD Tolmin na cesti Žabče–Zadlaz v občini Tolmin razžagala in odstranila drevo, ki ga je močan veter podrl na cesto.

Ob 17.00 je v naselju Šempas, občina Nova Gorica, sunek vetra poškodoval pločevinasto strešno obrobo, del strehe in polomil veje drevesa, ki raste ob stavbi. Gasilci JZ GRD GE Nova Gorica so s poškodovane strehe odstranili polomljeno vejevje, odrezali in odstranili so poškodovano pločevinasto obrobo in prekrili poškodovano streho.

Ob 18.43 je v Šempetru pri Gorici, občina Šempeter - Vrtojba, močan veter poškodoval garažni nadstrešek. Prostovoljni gasilci PGD Šempeter so nevarne dele odstranili in pritrdili ostali del nadstreška, da ne bi ogrožal varnosti pešcev.

# Neurja 12.5.2020

Izpostava Celje

Ob 12.12 se je na regionalno cesto v Udmatu, občina Laško, podrlo drevo, ki je oviralo promet, oziroma zaprlo eno smerno vozišče. Posredovali so gasilci PGD Laško, ki so nudili pomoč delavcema cestnega podjetja VOC Celje pri odstranitvi drevesa. Gasilci so nato očistili ter oprali vozišče.

Izpostava Kranj

Ob 11.08 se je na Savski cesti v Kranju meteorna voda začela natekati pred objekt. Gasilci GARS Kranj so vodo prečrpali in postavili protipoplavne vreče.

Ob 18.16 se je na parkirišču v Frankovem naselju v Škofji Loki, zaradi vetra na osebno vozilo podrlo drevo. Gasilci PGD Trata so s tehničnim posegom drevo razžagali in ga odstranili.

Izpostava Ljubljana

Ob 11.20 je v Tisnikarjevi ulici v Ljubljani meteorna voda zalivala objekt po električni inštalaciji. Gasilci GB Ljubljana so se s pomočjo lestve povzpeli do žleba ter očistili okolico žleba, da je voda začela pravilno odtekati.

Izpostava Nova Gorica

Ob 6.49 je v naselju Čiginj, občina Tolmin, zaradi obilnih padavin in zamašenih odtočnih jaškov meteorna voda poplavila garažne prostore stanovanjskega objekta. Gasilci PGD Tolmin so očistili odtočne jaške in prečrpali vodo iz garažnih prostorov.

Ob 10.58 sta v ulici Dvor v Bovcu gasilca PGD Bovec iz kletnih prostorov stanovanjske hiše izčrpala vodo, ki se je nabirala zaradi tehnične okvare črpalke, ki jo imajo stanovalci nameščeno zaradi podtalnice, ki pronica v objekt.

Izpostava Novo mesto

Ob 12.23 je v Trdinovi ulici v Novem mestu veter nagnil drevo, ki je ogrožalo ljudi in premoženje. Gasilci GRC Novo mesto so drevo požagali. Dežurni delavec cestnega podjetja je na območju postavil začasno zaporo cestišča. Obveščene so bile pristojne službe.

Izpostava Slovenj Gradec

Ob 12.31 je v Kotljah, občina Ravne na Koroškem, zaradi močnega naliva prišlo do zamašitve odtoka in posledično do zalitja skladiščnih prostorov. Gasilci PGD Kotlje so na kraju izčrpali vodo in nudili pomoč pri sanaciji.

# Neurje 14. 6. 2020

Pozno popoldne in zvečer je vzhodni in jugo vzhodni del Slovenije zajelo močno deževje, ki ga je ponekod spremljal tudi veter. Gasilci so predvsem črpali vodo iz kleti stanovanjskih in drugih objektov, čistili prepuste, cestišča, podvoze, parkirišča, odstranili so nekaj podrtih dreves in prekrili nekaj stanovanjskih hiš. Zabeleženih je 55 intervencij, v katerih je sodelovalo okoli 450 gasilcev iz 35 gasilskih enot.

# Neurja 29.-30. 6. 2020

Ponedeljek, 29. 6. 2020

Zaradi nevihtnih celic, ki so se pomikale od severovzhoda proti jugovzhodu države in povzročale močne sunke vetra ter krajevno močnejše padavine, so imeli gasilci in delavci cestnih ter komunalnih služb precej dela, največ v občinah Brežice, Dravograd, Duplek, Gorišnica, Hajdina, Hrastnik, Jesenice, Kidričevo, Krško, Lovrenc na Pohorju, Maribor, Markovci, Miklavž na Dravskem polju, Muta, Novo mesto, Ormož, Podlehnik, Podvelka, Poljčane, Puconci, Rače – Fram, Radeče, Radlje ob Dravi, Rečica ob Savinji, Rogaška Slatina, Selnica ob Dravi, Sevnica, Slovenj Gradec, Slovenska Bistrica, Slovenske Konjice, Sveta Ana, Šentilj, Šmarje pri Jelšah, Trbovlje, Velenje, Videm, Vuzenica, Zagorje ob Savi, Žalec, Žetale in Žužemberk. Po do sedaj zbranih podatkih iz Regijskih centrov za obveščanje je bilo zabeleženih 92 dogodkov. Zaradi močnega vetra in razmočenih tal se je podrlo večje število dreves, poškodovani so trije drogovi električne napeljave in odkritih nekaj streh objektov. V bližini Novega mesta so se zaradi močnega vetra pretrgale žice električnega daljnovoda in padle na polje ječmena. Zaradi iskrenja je prišlo do požara. Sprožila sta se dva zemeljska plazova, meteorna voda je zalila več objektov, v Zgornjem Gruškovju v občini Podlehnik, se je pod mostom zagozdilo več vej in umazanije, zaradi česar se je pričela razlivati meteorna voda. Gasilci dveh poklicnih in 44 prostovoljnih enot so odstranjevali podrta drevesa, prekrivali strehe objektov, črpali vodo, čistili jaške za odtok meteorne vode in gasili požar.

Torek, 30. 6. 2020

V večernih urah je vremenska fronta z neurjem prešla območja občin Črna na Koroškem, Hrastnik, Trbovlje, Vransko, Šentilj, Sveti Tomaž in Puconci. Od teh je neurje najbolj prizadelo območji občin Trbovlje in Hrastnik. Toča je poškodovala ostrešja nekaj objektov, meteorna voda je poplavila železniški podvoz in nekaj objektov, hudourniške meteorne vode so na cestišča nanesle zemljino in drug material ter spodjedle zemljišče in s tem ogrožale en stanovanjski objekt. Močan veter je odkril ostrešje enega objekta in podrl nekaj dreves. Zabeležen je bil en udar strele zaradi katerega je tlelo v telekomunikacijski napravi v stanovanjskem objektu. Skupno je bilo zabeleženih 15 dogodkov, pri čemer je bilo za sanacijo posledic aktiviranih 9 gasilskih enot in v enem primeru tudi potapljači. Gasilci so izčrpali vodo iz poplavljenih objektov, zasilno prekrili poškodovana ostrešja, razžagali in odstranili podrto drevje ter odmašili odtoke meteorne vode. Ponekod so si pri sanaciji posledic meteorne hudourniške vode pomagali s težko mehanizacijo.

# Neurje 6. 7. 2020

Dne 6. 7. 2020 je v večernih urah območje občin Brežic, Cankove, Črne na Koroškem, Dravograda, Kamnika, Kopra, Križevcev, Kungote, Ljubljane, Medvod, Mislinje, Moravč, Pirana, Pivke, Polzele, Radlj ob Dravi, Rogaške Slatine, Slovenj Gradca, Šentjurja, Šmarij pri Jelšah, Trbovelj in Vodic zajelo neurje. Zaradi neurja pa so morali posredovati gasilci iz sedemnajstih prostovoljnih gasilskih društev in dveh poklicnih gasilskih enot. Tako je močan veter odkrival strehe stanovanjskih, gospodarskih in poslovnih objektov ter podrl več dreves na vozišča. Več dreves se je tudi podrlo na osebna vozila in na objekte. Zaradi močnega deževja pa je meteorna voda zalivala vozišča ter zalila kletne oziroma pritlične prostore večstanovanjskih in poslovnih objektov, policijske postaje ter prostore slovenjgraške bolnišnice. V Ljubljani so zaradi zalitega železniškega podvoza v Šentvidu ostala v vodi ujeta tri vozila. Ob 22.23 je zaradi udara strele v stanovanjsko hišo v Mislinjski Dobravi, občina Slovenj Gradec, odkrilo del strehe, iz ostrešja pa se je pričelo kaditi, vendar do požara ni prišlo. Gasilci so poškodovani del strehe prekrili s strešniki, odstranili del fasadnega ometa ter prostore pregledali s termo kamero. Zaradi močnega deževja se je tudi sprožil plaz, in sicer na Pohorski cesti v Mislinji, kjer je plaz spolzel proti stanovanjskemu objektu. Gasilci so zemljino v velikosti 10 x 20 metrov prekrili s folijo.

Dne 7. 7. 2020 so preko dneva gasilci iz 24 gasilskih enot po Sloveniji v 55 primerih sanirali posledice neurja z dne 6. 7. 2020. Večinoma je šlo za odstranjevanje podrtega drevja, zasilne sanacije poškodovanih ostrešij objektov in črpanje meteorne vode iz poplavljenih prostorov objektov.

# Neurja 11. 7. 2020

Okoli 14. ure so območja 29 občin po Sloveniji zajela neurja z močnim vetrom in obilnimi padavinami. Zabeleženo je bilo 47 dogodkov, največ v občinah Brezovica, Brežice, Dravograd, Ilirska Bistrica, Izola, Kostanjevica na Krki, Ljubljana, Prevalje, Ravne na Koroškem in Rogaška Slatina. Meteorna voda je zalila nekaj objektov, veter je podrl precej dreves, razkril nekaj streh, poškodovana pa je bila tudi prometna in druga infrastruktura. Na delu so bili gasilci 40 poklicnih in prostovoljnih enot, ki so sanirali posledice neurij.

# Neurje 21. 7. 2020

Ob 0.58 je v občinah Gornja Radgona, Muta, Podvelka in Radlje ob Dravi zaradi neurja posredovalo štiri prostovoljna gasilska društva, in sicer PGD Brezno - Podvelka, Gornja Radgona, Muta in Radlje ob Dravi. Tako so gasilci zaščitili dva stanovanjska objekta, prečrpali vodo iz pomožnega objekta in iz kletnih prostorov objektov ter zaprli nazaj kanalizacijske jaške, katere so se odprli zaradi večje količine meteornih voda.

# Neurje 22. 7. 2020

Obilne padavine so se popoldan razvile v krajevna neurja z udari strel in močnejšim vetrom ter točo na širšem območju Celja, Ljubljane, Novega mesta, Postojne, Slovenj Gradca in Trbovelj. V večernih urah so se umirila.

Neurja so povzročala težave v občinah Braslovče, Cerknica, Črna na Koroškem, Domžale, Ivančna Gorica, Laško, Ljubljana, Logatec, Lukovica, Mežica, Mokronog – Trebelno, Novo mesto, Postojna, Prebold, Prevalje, Ravne na Koroškem, Slovenj Gradec, Šentjernej, Šmartno ob pri Litiji, Trbovlje, Vrhnika, Zagorje ob Savi in Žalec.

V povezavi z neurjem so bili zabeleženi 103 dogodki. Gasilci 4 poklicnih enot in 51 prostovoljnih društev so v večini primerov posredovali zaradi črpanja meteornih voda iz različnih objektov, z protipoplavnimi vrečami varovali objekte in odstranjevali večje število podrtih dreves. Sprožili so se štirje zemeljski plazovi na lokalne ceste. Na delu so bili tudi delavci cestnih in komunalnih služb.

Meteorne vode so poplavile podvoz in pokriti del trgovskega parkirišča v Novem mestu, v Prevaljah se je na lokalno cesto podrl električni drog, v Idriji je klestil toča. Zaradi udara strel je v naselju Galicija v občini Žalec gorelo drevo, v Pongracu v občini Žalec je v celoti zgorela kašča in predmeti v njej, v velikosti 6 x 5 metrov. V Prevaljah v občini Lukovica pa je zagorelo ostrešje hleva, velikosti 30 x 10 metrov. Večji del ostrešja je pogorelo, kot tudi krma, nekaj kmetijske mehanizacije je uničene. Gasilci so rešili 8 glav živine in preprečili širjenje požara na stanovanjsko hišo. Nekaj preostale krme so še pozno v noč odvažali stran, pogasili so še posamezna žarišča.

# Neurje 23. 7. 2020

V večernih urah so nevihte z obilnimi padavinami zajele del Gorenjske. Največ težav so padavine povzročile v občini Kranj. Stacionarna nevihtna celica, ki se je razvila v okolici Ivančne Gorice, pa je povzročila nekaj težav v občinah Dol pri Ljubljani, Grosuplje, Ivančna Gorica, Litija in Šmartno pri Litiji.

Po dosedaj zbranih podatkih iz Regijskih centrov za obveščanje po državi je bilo v povezavi s padavinami zabeleženih 58 dogodkov.

Gasilci ene poklicne enote in 12 prostovoljnih društev so imeli največ dela s črpanjem meteorne vode, ki so poplavljale predvsem kleti stanovanjskih, poslovnih in drugih objektov ter zalivala dvorišča in ceste. S cestišč so odstranili tudi nekaj podrtih dreves, ki so padla zaradi razmočenega terena in vetra. Ob 1.00 zjutraj je potok Žabnica v naselju Žabnica, občina Kranj, prestopil bregove. Gasilci GARS Kranj so z namestitvijo protipoplavnih vreč zaščitili bližnje objekte. Na delu so bili tudi delavci komunalnih in cestnih podjetij.

# Neurje 24. 7. 2020

Nekaj po 18. uri je predvsem osrednji, vzhodni in severno vzhodni del Slovenije zajelo neurje z močnim dežjem in vetom. Prizadete so bile občine Duplek, Markovci, Mozirje, Podvelka, Slovenj Gradec, Ivančna Gorica, Ljutomer, Središče ob Dravi, Šmartno ob Paki, Velenje, Polzela, Prevalje, Selnica ob Dravi, Šoštanj, Žalec, Braslovče, Majšperk, Maribor, Muta in Postojna. 26 gasilskih enot je posredovalo v 40 intervencijah. Predvsem so iz stanovanjskih in drugih objektov črpali meteorno vodo, zaradi močnega vetra pa so pokrili nekaj streh in odstranili nekaj podrtih dreves.

# Neurje 29. 7. 2020

V večernih urah je večji del Slovenije, predvsem osrednji, vzhodni, severno vzhodni in jugo vzhodni del, zajelo neurje z močnimi nalivi in vetrom. Ponekod je klestila tudi toča, najhuje je bilo v Domžalah, kjer je poškodovalo večje število stanovanjskih in drugih objektov ter avtomobilov. Gasilci in druge službe so iz objektov črpali vodo, preusmerjali nevarne hudournike, začasno pokrivali poškodovane strehe na objektih, odstranjevali podrta drevesa, čistili zemljine iz cestišč in čistili meteorne jaške. Poleg tega smo zabeležili tudi več zemeljskih plazov, ponekod pa je zaradi neurja bila tudi motena oskrba z električno energijo. V občinah Črna na Koroškem, Kamnik, Mežica, Vodice, Gornja Radgona, Komenda, Mozirje, Trzin, Braslovče, Laško, Lukovica, Prebold, Šenčur, Hrastnik, Ljutomer, Mengeš, Šentilj, Šmartno ob Paki, Šmartno pri Litiji, Trbovlje, Velenje, Apače, Cerklje na Gorenjskem, Dol pri Ljubljani, Ljubljana, Polzela, Prevalje, Radenci, Šoštanj, Žalec, Brezovica, Dobrova - Polhov Gradec, Domžale, Log – Dragomer, Celje, Juršinci, Križevci, Ormož, Ravne na Koroškem in Trebnje je bilo posredovanje potrebno na več kot 500 lokacijah, aktiviranih je bilo okoli 100 enot. Gasilci so še na terenu in odstranjujejo posledice neurja.

# Neurje 30. 7. 2020

V četrtek so preko dne na območjih občin Braslovč, Brezovice, Celja, Dobrove-Polhov Gradca, Dola pri Ljubljani, Domžal, Laškega, Litije, Ljubljane, Log- Dragomerja, Mengša, Mozirij, Polzele, Prebolda, Prevalj, Škofljice, Šmartnega ob Paki, Šoštanja, Trbovelj, Trebnjih, Trzinu, Velenja, Vodic in Žalca gasilci sanirali posledice nočnega neurja. Na terenu je bilo 66 prostovoljnih gasilskih društev in dve poklicni enoti, ki so posredovale na 178 lokacijah. Večinoma je šlo za zasilna prekrivanja poškodovanih ostrešij, odstranjevanja podrtega drevja in prečrpavanja meteorne vode iz poplavljenih prostorov objektov.

Tudi 31.7.2020 so enote gasilcev pomagale pri sanaciji posledic zadnjega velikega neurja. Na območjih občin Domžale, Komenda, Šoštanj in Žalec so na skupno 62 lokacijah posredovali gasilci iz 23 gasilskih enot. V glavnini primerov so nudili pomoč pri prekrivanju poškodovanih ostrešij objektov.

# Neurje 3.-4. 8. 2020

Ponedeljek, 3. 8. 2020

Včerajšnje neurje z močnim vetrom in obilnim deževjem je prizadelo območja 25 občin po Sloveniji, in sicer: Ajdovščina, Ankaran, Črnomelj, Divača, Domžale, Hrpelje-Kozina, Ilirska Bistrica, Izola, Kočevje, Komenda, Koper, Laško, Ljubljana, Mokronog-Trebelno, Piran, Pivka, Prevalje, Rogatec, Sevnica, Sežana, Slovenska Bistrica, Šmarješke toplice, Tišina, Velenje in Zagorje ob Savi. V povezavi s tem je bilo zabeleženih 70 dogodkov. Najbolj je prizadelo območja občin slovenske Istre, kjer je bilo zabeleženo 29 dogodkov, Notranjske, 19 dogodkov in Ljubljana z okolico, 10 dogodkov. V večini primerov je šlo za podrto drevje, poškodovana ostrešja objektov ter druge infrastrukture. V dveh primerih je zagorelo zaradi udara strele. Sprožila sta se dva zemeljska plazova. Meteorna voda je poplavila oziroma ogrožala nekaj objektov in poplavila eno cestišče. Na terenu so posredovali gasilci iz 30 gasilskih enot, in sicer: 4 poklicnih in 26 prostovoljnih gasilskih enot ter delavci cestnih podjetij.

Torek, 4. 8. 2020

Tudi preko dneva so na obali, na območju občin Koper, Piran in Izola gasilci odpravljali posledice ponedeljkovega neurja. Zabeleženih je bilo 52 dogodkov. Gasilci dveh poklicnih in petih prostovoljnih gasilskih enot so odstranjevali podrta in polomljena drevesa, čistili odtoke in črpali vode iz objektov.

Sreda, 5. 8. 2020

Popoldanski močni nalivi meteornih voda, predvsem na vzhodu države, so najbolj prizadeli širše območje občin Celje, Hrastnik, Krško in Šentjur in tudi druge, Beltinci, Črnomelj, Domžale, Koper, Križevci, Kungota, Laško, Murska Sobota, Nova Gorica, Prebold, Preddvor, Prevalje, Radenci, Rogašovci, Ruše, Središče ob Dravi, Šmartno pri Litiji, Trebnje in Žalec. V povezavi z odpravljanjem posledic neurij je bilo zabeleženih 149 dogodkov. Gasilci treh poklicnih in 54 prostovoljnih gasilskih enot so predvsem črpali meteorne vode iz stanovanjskih in drugih objektov, varovali objekte s protipoplavnimi vrečami, odstranili nekaj podrtih dreves, sprožilo pa se je tudi nekaj manjših plazov.

Četrtek, 6. 8. 2020

Tekom dneva so gasilci pomagali pri odpravi posledic neurij 3. in 4. avgusta 2020. Posredovali so na 19 lokacijah največ v občinah Piran, Šentjur in Krško. Predvsem so odstranjevali so podrto drevje, črpali vodo iz objektov in pomagali pri pokrivanju streh.

# Neurje 11. 8. 2020

Nekaj pred 14. uro je območja občin Maribor ter Slovenj Gradec, nekoliko kasneje pa tudi Divače in Komna zajelo neurje z močnim deževjem. Do trenutka tega poročila je bilo v povezavi s tem zabeleženih skupno 19 dogodkov.

Meteorna voda je zalivala prostore objektov, oziroma v nekaj primerih objekte ogrožala. Za sanacijo posledic je bilo aktiviranih skupno 9 gasilskih enot. Gasilci so izčrpali meteorno vodo in postavljali protipoplavne vreče pred ogrožene objekte.

# Neurje 13. 8. 2020

V večernih urah je območja občin Celje, Maribor in Slovenj Gradec zajelo neurje z močnimi nalivi motrenih voda in vetra. Zabeleženih je bilo skupno 14 dogodkov, aktiviranih je bilo devet gasilskih enot, največ dela pa so imeli gasilci iz Slovenj Gradca. Odstranili so osem dreves, ki so se podrla na cestišča, telekomunikacijski kabel in na bazen. Iz dveh objektov so črpali meteorne vode, zaradi udara strele pa je zagorela električna omara v Muti, v Radljah ob Dravi pa je strela udarila v stanovanjsko hišo, kjer pa do požara ni prišlo. Na območju Dravograda je bilo brez električne energije 120 odjemalcev.

# Neurje 14. 8. 2020

Območja občin Ajdovščina, Brežice, Domžale, Dravograd, Gornji Grad, Idrija, Ilirska Bistrica, Kamnik, Ljubljana, Ljubno, Metlika, Mislinja, Moravske Toplice, Novo mesto, Piran, Postojna, Prevalje, Sevnica, Slovenj Gradec, Šalovci, Šentjernej, Tolmin, Trbovlje, Vuzenica in Žiri je v popoldanskem času zajelo neurje z močnimi nalivi in točo. Po do sedaj zbranih podatkih Regijskih centrov za obveščanje je bilo zabeleženih skupno 75 dogodkov, aktiviranih 30 prostovoljnih in šest poklicnih gasilskih enot. V občini Kamnik v naselju Motnik je potok Motnišnica poškodoval vodovodno omrežje, v naselju Okrog pri Motniku pa je meteorna voda močno poškodovala cesto. Strela je v naselju Rakovec v občini Brežice udarila v stanovanjski objekt in poškodovala električno napeljavo. Toča pa je v občini Nova Gorica poškodovala streho objekta in osebno vozilo. V občini Slovenj Gradec v Otiškem Vrhu je meteorna voda zalila proizvodne prostore podjetja, v naselju Gradišče pa je zemeljski plaz zasul stanovanjski objekt. Prav tako se je zemeljski plaz sprožil na cesto Mrzli vrh – Korita, občina Idrija. Tako so gasilci predvsem odstranjevali podrta drevesa na vozišča, prečrpavali vodo iz objektov, prekrivali poškodovane strehe objektov, sanirali zemeljske plazove ter odmašili odtoke meteorne vode in s cestišč čistili nanose zemljine in drugega materiala. Pomoč pri odstranjevanju posledic neurja so gasilcem nudile tudi druge dežurne službe.

# Neurje 17. 8. 2020

Pozno popoldan so predvsem severni del države in drugod zopet zajela neurja z močnim vetrom in dežjem. Največ dela so imeli gasilci, delavci cestnih in komunalnih služb in delavci elektra na območju občin Destrnik, Domžale, Laško, Moravske Toplice, Muta, Nova Gorica, Podvelka, Ptuj, Sevnica in Šentrupert. Po dosedaj zbranih podatkih je bilo v povezavi z neurjem zabeleženo 34 dogodkov, aktiviranih je bilo 12 gasilskih enot, od tega dve poklicni enoti. Gasilci so imeli največ dela z črpanjem vode iz različnih objektov, odstranjevanjem podrtih dreves in prekrivanjem streh objektov, meteorne vode so zalile tudi nekaj cest in ogrožale več objektov. V Solkanu je v zalitem železniškem podvozu obtičalo osebno vozilo, veter je podrl električni drog v Gortini pri Muti in semafor v Sevnici, električna oskrba je bila motena na območju Podvelke, na območju Ptuja pa sta se na lokalno cesto sprožila dva manjša zemeljska plazova. Na območju Moravskih Toplic in med Dravogradom in Muto pa je padala toča.

# Neurje 22. 8. 2020

V večernih urah je manjše neurje z močnim dežjem in vetrom zajelo območje občin Prevalje, Ravne ne Koroškem in Rogaševci. Največ težav je bilo na območju Slovenj Gradca. V povezavi s tem je bilo zabeleženi 12 dogodkov, aktivirana je bila ena poklicna gasilska enota in tri prostovoljna gasilska društva. Gasilci so sedem krat črpali meteorne vode iz objektov, odstranili podrti drevesi s cestišč in očistili tri zamašene cestne propuste.

# Neurje 30. 8. 2020

Padavine, ki so se preko dneva razvile v krajevna lokalna neurja z močnejšim vetrom ter točo so zajela dobršen del države. Največ težav so povzročile v občinah Bohinj, Bovec, Brda, Cerkno, Cirkulane, Črna na Koroškem, Dobje, Dobrepolje, Dobrova - Polhov - Gradec, Dol pri Ljubljani, Dravograd, Duplek, Gorenja vas - Poljane, Gorišnica, Gorje, Idrija, Ilirska Bistrica, Ivančna Gorica, Jesenice, Jezersko, Kamnik, Kanal, Kobarid, Kranjska Gora, Laško, Litija, Logatec, Loška Dolina, Loški Potok, Majšperk, Makole, Markovci, Mirna, Mozirje, Murska Sobota, Ormož, Pivka, Podlehnik, Podvelka, Poljčane, Prevalje, Ptuj, Radeče, Radlje pob Dravi, Radovljica, Razkrižje, Ribnica, Rogaška Slatina, Rogaševci, Sevnica, Sežana, Slovenj Gradec, Slovenska Bistrica, Sodražica, Središče ob Dravi, Starše, Sveti Tomaž, Šempeter - Vrtojba, Šentjernej, Šentjur, Šmarje pri Jelšah, Šmartno pri Litiji, Tolmin, Trebnje, Tržič, Videm, Zavrč, Železniki in Žatele.

Po do sedaj zbranih podatkih iz Regijskih centrov za obveščanje po državi je bilo v zvezi z neurjem zabeleženih 351dogodkov.

Največ težav so povzročali močni sunki vetra, ki so podirali drevesa, odkrivali strehe objektov, podirali dimnike, nadstreške, reklamne panoje, in telekomunikacijske in elektro drogove.

Zaradi podrtega drevja je bilo neprevoznih kar nekaj cest, motena je bila oskrba z električno energijo, na Pokljuki je med podrtim drevjem obstal avtobus, drevesa so padala na objekte in vozila, v Šempetru pri novi Gorici je veter poškodoval šotor namenjen testiranju na COVID.

Zaradi udara strele je zagorel kozolec toplar velikosti 8 x 22 metrov. Požar je uničil toplar in delovne stroje s priključki.

Meteorne vode so poplavljale cestišča, podvoze, stanovanjske in druge objekte. Hudourniške meteorne vode so na cestišča nanesle zemljino in drug material. Veliko škode je povzročila tudi toča, ki je poškodovala strehe objektov, vozila, sadovnjake, poljščine in druge obdelovalne površine.

Gasilci 166 poklicnih in prostovoljnih enote so imeli največ dela z odstranjevanjem podrtih dreves, prekrivanjem objektov, črpanjem meteornih vod iz različnih objektov, postavljanjem protipoplavnih vreč in gašenjem požara. Veliko dela so opravili tudi delavci komunalnih in cestnih podjetij na terenu so bile tudi dežurne službe Telekoma in Elektra.

# Neurje 6. 9. 2020

Pozno popoldan in zvečer je območja občin Cerklje na Gorenjskem, Črna na Koroškem, Domžale, Dravograd, Kamnik, Medvode, Mozirje, Prebold, Prevalje in Ravne ne Koroškem zajelo krajše neurje z močnim dežjem, predvsem so narasli manjši vodotoki, ki so ogrožali stanovanjske in druge objekte. Aktiviranih je bilo 15 gasilskih enote, ki so posredovale v 23 primerih. Gasilci so črpali vode iz objektov, s protipoplavnimi vrečami varovali objekte, preusmerjali vodne tokove in odstranjevali podrta drevesa. Sprožilo se je tudi nekaj manjših plazov, ki so ogrožali objekte in zaprli ceste. Posredovale so tudi dežurne službe cestnih in komunalnih podjetij.

# Poplave 25. 9. 2020

Dne 25. 9. 2020 je vremenska fronta z obilnim deževjem prizadela predvsem območje Primorske, v popoldanskih urah tudi območje Koroške. Na območjih občin Ajdovščina, Cerkno, Črna Na Koroškem, Domžale, Dravograd, Hoče-Slivnica, Izola, Jesenice, Koper, Lendava, Maribor, Mengeš, Miren-Kostanjevica, Mozirje, Nova Gorica, Prevalje, Puconci, Rače-Fram, Ravne Na Koroškem, Renče-Vogrsko, Ribnica Na Pohorju, Sevnica, Slovenj Gradec, Šempeter-Vrtojba, Šentilj in Tolmin je bilo skupaj zabeleženo 121 dogodkov. V večini primerov je meteorna voda ogrožala in zalivala prostore objektov, zaradi razmočenega terena in vetra so se podirala drevesa ter meteorna voda je zalila posamezne dele vozišč. Sprožilo se je tudi 6 zemeljskih plazov, ki ogrožajo objekte. Na intervencijah so posredovali gasilci iz 34 gasilskih enot, od tega 6 iz poklicnih enot in 28 prostovoljnih gasilskih društev.

# Neurje 3.–4. 10.2020

Sobota, 3. 10. 2020

Dne 3. 10. je vremenska fronta z močnim vetrom in obilnim deževjem v popoldanskih in večernih urah prizadela območja občin Benedikt, Bloke, Bohinj, Bovec, Celje, Dobrepolje, Dravograd, Gornja Radgona, Hoče-Slivnica, Idrija, Ig, Ilirska Bistrica, Ivančna Gorica, Kobarid, Kočevje, Krško, Kungota, Laško, Lenart, Lendava, Ljubljana, Loška Dolina, Makole, Maribor, Miklavž Na Dravskem Polju, Mislinja, Moravče, Murska Sobota, Oplotnica, Poljčane, Puconci, Rače-Fram, Radenci, Ravne na Koroškem, Rogaška Slatina, Ruše, Sevnica, Slovenska Bistrica, Slovenske Konjice, Sodražica, Starše, Sv. Trojica v Slov. Goricah, Šalovci, Šentilj, Šentjur, Štore, Tržič, Velike Lašče, Vojnik, Zreče in Žužemberk. Zabeleženo je bilo 108 dogodkov. Tako je močan veter poškodoval nekaj ostrešij objektov in podiral drevesa. Meteorna voda pa je zalila in ogrožala več objektov ter zalila del vozišč. Tako je na Blanci, občina Sevnica, zaradi naliva meteorne vode v železniškem podvozu v vodi obstalo osebno vozilo. Zaradi udara strele v stanovanjsko hišo je prišlo do manjšega požara, ki ga je pred prihodom gasilcev pogasil stanovalec. Na terenu je posredovalo 75 gasilskih enot, od tega šest poklicnih enot in 69 prostovoljnih.

Nedelja,4. 10. 2020

Tudi preko včerajšnjega dne so predvsem v vzhodnem delu države meteorne vode zalile nekaj objektov in cestišč, zaradi vetra se je podrlo nekaj dreves, odkritih je bilo tudi nekaj streh. Ponekod je bila motena oskrba z električno energijo. Na terenu je bilo 19 gasilskih enot, od tega dve poklicni in 17 prostovoljnih. Gasilci so imeli največ dela z črpanje meteornih voda in prekrivanja streh na območju občin Celje, Črna na Koroškem, Destrnik, Gornja Radgona, Hoče - Slivnica, Laško, Lovrenc na Pohorju, Majšperk, Maribor, Murska Sobota, Oplotnica, Radenci, Radovljica, Rogaševci, Ruše, Šentilj, Trbovlje, Velike Lašče in Veržej. Zabeleženih je bilo 25 dogodkov.

# Snegolom 11. 10. 2020

Zaradi novozapadlega snega so imeli na območju občin Bohinj, Kranjska Gora, Črna na Koroškem, Gorenja vas - Poljane, Mežica, Podvelka, Prevalje, Ravne na Koroškem, Zreče, Žirovnica gasilci 10 gasilskih enot, na 21 lokacijah, precej dela z odstranjevanjem podrtih dreves, ki so ogrožala predvsem cestni promet. V nekaterih občinah je bila zaradi podrtih električnih drogov motena oskrba z električno energijo. Na terenu so bili tudi delavci cestnih in komunalnih služb in delavci Elektra.

# Poplave 11. 10. 2020

Zaradi obilnega deževja preko nedeljskega dne in noči je bilo zabeleženo skupno 36 dogodkov. Posamezni dogodki so bili zabeleženi na območjih občin Brezovica, Celje, Domžale, Dravograd, Hrastnik, Ivančna Gorica, Kočevje, Ljubljana, Laško, Lenart, Ljubljana, Postojna, Prevalje, Radeče, Slovenske Konjice, Šentilj, Škofljica, Tržič, Vodice, Vrhnika, Zagorje ob Savi, Zreče in Žalec. Meteorna voda je v večini primerov zalila prostore, oziroma ogrožala objekte, poplavljala podvoze in cestišča. Zaradi razmočenega terena so se sprožili manjši zemeljski plazovi, eden od teh je ogrožal stanovanjsko hišo. Na terenu je posredovalo 33 gasilskih enot, od tega 3 poklicne.

# Močan veter 21. 10. 2020

Zaradi močnega vetra je bilo v preteklem dnevu zabeleženo skupno deset dogodkov, in sicer na območjih občin Sevnica, Celje, Lenart, Ptuj, Markovci, Sveti Tomaž, Majšperk in Trbovlje. Veter je poškodoval štiri ostrešja objektov, v ostalih primerih pa podiral drevje. Večinoma se je drevje podrlo preko cestišč, v dveh primerih preko objektov, v enem od teh je poškodovalo tudi parkirana vozila in elektro vodnike. Za sanacijo posledic vetroloma so bili aktivirani gasilci iz ene poklicne enote in sedmih prostovoljnih gasilskih društev.

# Poplave 6. 12. 2020

Dne 6. decembra 2020 so predvsem zahodni del države zajele obilne padavine, ki so povzročile veliko dela gasilcem, delavcem cestnih in komunalnih služb na območju občin Izola, Koper, Piran, Jesenice, Kranj, Kranjska gora, Radovljica, Železniki, Cerkno, Idrija, Hrpelje-Kozina, Ilirska Bistrica, Pivka in Postojna. Tako so Regijski centri za obveščanje zabeležili 69 dogodkov in je bilo aktiviranih 22 prostovoljnih gasilskih enot in dve poklicni enoti. Gasilci so imeli največ dela z nameščanjem protipoplavnih vreč, s prečrpavanjem meteorne vode iz stanovanjskih in gospodarskih objektov, hotelov, domov za ostarele ter ostalih objektov. Prav tako je meteorna voda tudi zalivala vozišča in ulici v Izoli. V zaselku Šmagur v občini Ilirska Bistrica je voda prestopila breg potoka in poplavila makadamsko cesto ter jo odnesla v dolžini nekaj deset metrov. V naselju Strunjan v občini Izola je plaz Zaradi razmočenega terena se je sprožilo tudi šest zemeljskih plazov.

# Poplave 8. – 10. 12. 2020

Torek, 8. 12. 2020

Popoldne in ponoči je jugo zahodni del države, predvsem v občinah Izola, Koper, Piran; Nova Gorica, Hrpelje – Kozina in Sežana zajelo močno deževje in veter. Gasilci so predvsem iz stanovanjskih in drugih objektov črpali vodo, postavljali protipoplavne vreče, odstranjevali podrta drevesa in sanirali plazove.

V Kopru, kjer je bilo najhuje je bilo zabeleženih 60 dogodkov, posredovalo je okoli 80 gasilcev iz 11 enot. Gasilci so iz 15 objektov črpali vodo, v okolici 20 objektov pa postavili protipoplavne vreče. Največ težav so imeli prebivalci v okolici Partizanske in Vanganelske ulice. Na Cesto na Markovec se je med večstanovanjskima hišama utrgal zemeljski plaz skupaj z drevesi, gmota velika približno 40 kubičnih metrov. Drevo se je naslonilo tudi na plinohram, ki ga je pregledal dežurni Butan plinov. Nekaj plazov pa je zdrsnilo tudi na lokalne in državne ceste, zaradi česar so nekatere ceste zaprte ali pa je prevoz oviran. Močno se je dvignil tudi vodostaj reke Rižane, ki pa ni povzročil večjih težav. V Semedelskem mandraču so gasilci in delavci javnega podjetja, zaradi visoke gladine morja reševali nekaj plovil, ki so zajemala vodo in jih privezali. Na terenu so bili tudi člani občinskega štaba CZ in regijski poveljnik CZ.

Sreda, 9. 12. 2020

Preko dneva je obilno deževje povzročilo precej dela gasilcem ter delavcem komunalnih, cestnih in drugih služb. Skupno je bilo zabeleženih 71 dogodkov, od tega 67 na območju slovenske Istre ter posamezni dogodki z območij Novega mesta, Bleda in Dravograda. Za sanacijo posledic so bili aktivirani gasilci iz skupno 15 gasilskih enot, od tega ene poklicne in 14 prostovoljnih. Gasilci in druge službe so imeli največ dela s črpanjem meteorne vode iz objektov, nameščanjem protipoplavnih vreč, sanacijo zemeljskih plazov, odstranjevanjem podrtih dreves, ki so padla zaradi razmočenega terena.

Četrtek 10. 12. 2020

Vremenska fronta z obilnim deževjem preko današnjega dne je prizadela predvsem območje Primorske. Na primorskem je prizadelo območja občin Ankaran, Izola, Koper in Piran. Do sedaj zbranih podatkih je bilo na teh območjih zabeleženo 15 dogodkov. V večini primerov je meteorna voda ogrožala in zalivala prostore objektov ter telefonske jaške. V občini Ankaran so gasilci s čolnom občana prepeljali do stanovanjskega objekta. Prav tako pa so gasilci postavljali proti poplavne vreče in s ponjavami zaščiti več plazov. Posamezne dogodke beležijo tudi območja občin Maribor, Duplek in Moravske Toplice. Tako je bilo do te ure v povezavi z današnjim deževjem zabeleženih 20 dogodkov. Za sanacijo posledic so bili aktivirani gasilci iz skupno 12 gasilskih enot, od tega 2 poklicni enoti in 10 prostovoljnih gasilskih društev.

# Visok sneg 9.–10. 12. 2020

Sreda, 9. 12. 2020

Obilno sneženje je povzročilo precej težav gasilcem in drugim službam predvsem na območjih severnega in severovzhodnega dela Slovenije. Skupno je bilo zabeleženih 35 dogodkov. Težek sneg je podiral drevje, ki je padalo preko cestišč in oviralo promet, se podiralo preko elektrodistribucijskih daljnovodov in povzročalo izpade dobave električne energije. Zabeleženi so bili trije izpadi dobave elektrike. Za sanacijo posledic so bili aktivirani gasilci 16 enot, od tega ene poklicne in 15 prostovoljnih.

Četrtek, 10. 12. 2020

V jutranjih urah se je zaradi obilnega sneženja in težkega snega na območjih severovzhodne Slovenije predvsem podiralo drevje. V občini Sveti Jurij ob Ščavnici pa se je tudi pod težo snega podrla streha gospodarskega poslopja. V 26 občinah smo tako zabeležili 53 dogodkov. Aktiviranih pa je bilo 34 prostovoljnih gasilskih enot in ena poklicna gasilska enota.

# Snegolom 28. 12. 2020

Zaradi novozapadlega snega so imeli na območju občin Luče, Zreče, Kranj, Radovljica, Kamnik, Cerkno Kobarid, Tolmin, Črna na Koroškem in Slovenj Gradec precej dela gasilci, delavci cestnih in komunalnih služb ter delavci elektro podjetij. Regijski centri za obveščanje po državi so zabeležili 19 dogodkov in aktivirali 11 prostovoljnih in eno poklicno enoto. Gasilci so imeli največ dela z odstranjevanjem podrtih dreves in vej, ki so se podrla na cestišča in ovirala promet. Zaradi snegoloma so bili odjemalci naselja Podpeca v občini Črna na Koroškem nekaj časa brez električne energije, odjemalci občin Luče in Ljubnega pa bodo brez električne energije do jutra, ko bodo delavci elektro podjetja popravili poškodovan daljnovod.

# Druge nesreče

# Epidemije in okužbe ljudi

Poveljnik Civilne zaščite RS na podlagi 84. člena in 85. člena ter v zvezi s 102. členom Zakona o varstvu pred naravnimi in drugimi nesrečami ter Odloka o razglasitvi epidemije nalezljive bolezni COVID-19 na območju Republike Slovenije, dvakrat ( marec in oktober 2020) sprejel sklep o aktiviranju Državnega načrta zaščite in reševanja ob pojavu epidemije oziroma pandemije nalezljive bolezni pri ljudeh zaradi COVID-19. Korona virus se je širil po Sloveniji in ogrožal zdravje ljudi in življenja ter povzročal druge posledice, Zato se je poleg služb v zdravstveni dejavnosti in drugih služb uporabilo tudi sile in sredstva za zaščito, reševanje in pomoč.